અમદાવાદમાં રહેતા કિશોરભાઈના ઘરે ગયા વર્ષે દિવાળીની ધામધૂમથી તૈયારીઓ ચાલી રહી હતી. કારણ કે બે પ્રસંગ ભેગા થયા હતા. દિવાળીનો તહેવાર તો હતો જ પણ સાથેસાથે દિવાળી બાદ તુરંત તેમની નાની બહેનના લગ્ન થવાના હતા. ખુશીઓ જાણે તેમના ઘર આંગણે નગારા વગાડી રહી હતી. ધનતેરસની સાંજે તેમની અઢી વર્ષની દીકરી ખુશી (નામ બદલેલ છે) ઘરની અગાસીમાંથી ફટાકડા ફૂટવાનો આનંદ માણી રહી હતી. જોતજોતામાં એક ફટાકડો ઊડીને સીધો તેની આંખમાં આવીને વાગ્યો અને આંખ ફૂટી ગઈ. બસ આ ઘટનાએ કિશોરભાઈના શુભપ્રસંગને અમંગલ બનાવી દીધો હતો. ઘરના બધા જ લોકો ખુશીને લઈ હોસ્પિટલ દોડી ગયા હતાં. ખુશીની ઈજાગ્રસ્ત આંખ બચે એવી કોઈ જ શક્યતા નહોંતી.